Document ID: /fineweb-2-swissfilter-quality_10-filterrobots/filtered/02146.jsonl.gz/11

Norgesklubben Sveits har mange dyktige medarbeidere, ikke bare i å drive en klubb, men med å selv arrangere events. Det fikk vi bevis på denne kvelden. Siden Hotel Palace, der vi hadde middagen de forrige årene, dessverre er stengt for oppussing, ble det ikke verre enn at våre egne folk og medlemmer tok denne utfordringen selv. Og vi har skikkelige ressurser i klubben. Beate Normann, leder med mange sterke sider og talenter, og Therese Moser-Rønning, The Norwegian Hausfrau, kokk og Binders’n redaktør og blogger, Natalie Ehrenzweig fra Smiil med smil og bidrag til aperoen, Inger fra Lucerne og Nina fra Argau, begge med på Stammtisch i Lucerne, stilte opp til alle forefallende oppgaver fra tidlig på ettermiddagen til langt på natt. Og fikk god hjelp fra vårt nye medlem Halvor Sitje fra Solothurn. Og ikke minst kompletterte Bernt Ola Volungholen, baryton ved Luzerner Theater som trubadur med Prøysenviser. Herlig. Med andre ord, vi 34 personer som hadde meldt oss på, fikk en flott kveld, med høykvalitet både på mat, service og underholdning. Og stemning.
Norgesklubbens sine flotte vertinner, Therese og Beate sto selv for middagen. Først fikk vi en delikat og nydelig sellerisuppe med eple. Laget av Therese. Vi hadde velsmakende hvit og rød vin til maten. Hvit til suppen og rød til fisken, men valget var ditt. Og tilslutt kom desserten: Multekrem med pikekyss og frisk mynte. Virkelig prikken over i-en. Må bare smakes.
Måltidet var perfekt!
Det var god stemning og praten fløt rundt bordene. Avbrudt med morsomme Prøysenviser. Hedmarksdialekten er skikkelig fargerik og poetisk. Bernt-Ola gir ekte fremføringer med lokale ordperler.
Leder Beate var mesteren bak den perfekte ovnsbakte fisken, som var hvit og skivete, akkurat som den skal. Ikke nok med at hun voktet og behandlet den med omhu helt til den lå klar på våre tallerkener, men hun hadde også måttet filetere den selv. Dessverre ankom den ikke slik som forventet, men en leder i Norgesklubben lar seg ikke avskrekke eller stoppe av den grunn. Hun gikk i gang med egne hender.
Therese kompletterte fisken med pastinakkpuré, rødbetechips og ovnsbakte Hasselbäckpoteter, og en lett hvitvinssaus eller smør til den som ville ha det. Nam nam!